Eivør Pálsdóttir

Eivør Pálsdóttir (født 21. juli 1983 i Syðrugøta på Færøerne) er en færøsk sangerinde og komponist. Hun blev blandt andet kåret til Ársins føroyingur 2004 (årets færing 2004) den 9. februar 2005, og Årets danske folk vokalist den 11. marts 2006 (på DMA Folk). Eivør er i dag bosat i Danmark. 

Eivør er den første af tre døtre af Sædis Eilifsdóttir og Páll Jacobsen. Hun boede flere år på Island, mens hun studerede musik, senere i en længere overgang i København, men nu er hun tilbage i sin hjemby Syðrugøta på Færøerne.

Hendes rødder ligger i de færøske kvad, men hun spiller et bredt spektrum fra jazz og folk over etnisk pop til klassisk og kristelig musik (f.eks. Kingosalmer). Både musikalsk og følelsesmæssigt arbejder hun med emner som kærlighed, tab, erindring og natur.

Musikkarriere 
Som 12-årig rejste Eivør sammen med et færøsk kor til Italien. Som 13-årig var hun for første gang i færøsk TV og vandt en national sangkonkurrence. Fra 1999 spillede hun sammen med rockbandet Clickhaze, og i 2000 udgav hun sit første album "Eivør Pálsdóttir". Albummet er en blanding af klassiske færøske ballader, kun akkompanieret af guitar, med jazzinspiration og med tekster af berømte færøske forfattere, og afsluttes af to religiøse sange. De sidste er sunget på dansk, alle de andre færøsk.

I 2001 vandt hun sammen med Clickhaze Prix Føroya. Siden 2002 har hun studeret jazz og klassisk sang i Reykjavík, mens Kristian Blak indbød hende til Yggdrasil (et færøsk band), som udgav et album med samme navn dette år.

Efter sit andet soloalbum "Krákan" blev hun nomineret til "Islands musikpris" og blev bedste sangerinde og bedste kunstner i 2003. Kristian Blaks opera "Firra" udkom i 2004 – med Eivør som solist. Hun synger også sammen med det Færøske symfoniorkester.

Eivørs album "eivør" fra 2004, som hun har produceret sammen med den canadiske musiker Bill Bourne, har betydet, at hun igen har fået stor succes. Hun blev nomineret til den islandske musikpris, men i konkurrencen den 2. februar 2005, fik hun  ingen pris. Men den 9. februar blev Eivør kåret til "ársins føroying" – årets færing for 2004. 

Sammen med Danmarks Radios Big Band udkom albumet "Trøllabundin" den 7. marts 2005. 

Efter den store succes i Danmark 2005 blev hun nomineret i 6 kategorier (af 12) for Danish Music Awards Folk. Uddelingen var den 11. marts 2006 i Tønder, hvor hun blev Årets danske vokalist, og hendes album eivør fik prisen Årets danske visealbum. I 2006 spillede hun bl.a. på Tønder Festivalen og i Tivoli.

Eivør vandt sangkonkurrencen til Atlantic Music Awards på Færøerne med sangen Grát ei ("Græd ej" eller Do not wheep i den engelske version, der også udkom). Den 16. juli 2007 er hun udnævnt som æreskunstner hos Studenterforeningen.

I 2012 vandt Eivør tre færøske musikpriser ved Planet Awards 2012. Hun vandt i kategorierne Årets artist, Årets kvindelige sanger og Årets album (for hendes album Room). Hun blev også kåret som årets bedste kvindelige sanger ved Planet Awards i 2009 og 2006.

I 2012 blev hun indstillet til Nordisk Råds Musikpris.

Koncerter (uddrag)  
2002 spillede hun på  festivalen Roskilde Festival sammen med den færøske gruppe Clickhaze (1998-2003) og en jazzfestival i Rochester.Den 12. maj optrådte hun optrådte hun ved festivalen Nordischer Klang i Greifswald med færøske sange.

2005 turnerede hun med Danmarks Radio Bigband med afslutningskoncert i Operaen på Holmen Danmarks nationalopera. Canada-turnéen med Bill Bourne gik til forskellige folkfestivaler. Med Yggdrasil besøgte hun blandt andre Tübingen og St. Gallen.

I januar 2006 optrådte Eivør Pálsdóttir Bill Bourne og andre i Wien Konzerthaus. Hendes første soloturné i Danmark i februar var overalt udsolgt. I Island sang hun med Islands Symfoniorkester. Hun optrådte samme år på  festivalen North Sea Jazz Festival i Rotterdam sammen med Danmarks Radios Bigband, og på den færøske G! Festival i Norðragøta.

Den 21. februar 2007 gav hun to koncerter i Memphis på den store musikkonference North American Folk Alliancen. Igen optrådte hun på Roskilde Festival.
I september gav hun for første gang koncerter i Japan.

Den 27. august 2010  optrådte hun på  Tønder Festival sammen med Høgni Lisberg (trommer), Mikael Blak (keyboard) og Benjamin Petersen (guitar). 

Den 14. januar 2012  optrådte hun i DR Koncerthuset i anledning 40 års regeringsjubilæet af Dronning Margrethe.

Den 10. juli 2017 gav hun koncert på  Copenhagen Jazz Festival i Haveselskabets Have, Frederiksberg sammen med Mikael Blak og Høgni Lisberg.

Diskografi 
 2000: Eivør Pálsdóttir
 2003: Krákan
 2004: Eivør (med Bill Bourne)
 2005: Trøllabundin (med DR Bigband)
 2007: Human Child
 2007: Mannabarn (Human Child med de færøske originaltekster)
 2009: Eivör Live
 2010: Undo your mind EP
 2010: Larva
 2012: Room
 2015: Bridges 
 2015: Slør (færøsk)
 2016: At the heart of a selkie (med DR Bigband)
 2017 – Slør (engelsk)
2020 - Segl

Filmografi 
 Gargandi snilld, Island 2005. med Eivør og Björk. Dokumentarfilm. Ergis Filmproduction og Zik Zak Films
 Yggdrasil – The Tübingen Concert, Kunst og kultur ved Klinikum, Tübingen 2005. 2 DVD

Priser, nomineringer og legater 
2004 Årets færing
2006 Planet Awards - Årets sangerinde
2009 Planet Awards - Årets sangerinde
2006 - Årets danske Folk Vokalist
2012 Planet Awards - Årets sangerinde
2012 Planet Awards - Bedste artist
2012 Planet Awards - Bedste album for albummet Room
2013 Nomineret til Nordisk Råds Musikpris
2013 - Hæderspris fra DJBFA (Danske Jazz, Beat og Folkemusik Autorer), modtog 25.000 kr. og en statuette
2014 - Faroese Music Awards - Årets album i åben kategori
2014 - Faroese Music Awards - Årets melodi i åben kategori
2016 - 3-årigt arbejdslegat fra Mentanargrunnur Landsins
2021 - Nordisk Råds Musikpris

Galleri

Referencer

Eksterne henvisninger 

  (på færøsk og engelsk)
 
 LyricWiki.org (alle tekster)
 Danmarks Radio: DR Big Band & Eivør Pálsdóttir  (anmeldese for den ny plade sammen med DR Big Band i 2005)

Musikere fra Færøerne
Sangere fra Færøerne
Sangskrivere fra Færøerne
Komponister fra Færøerne
Har spillet på Roskilde Festival
Jazzkomponister
Personer fra Østerø
Folkemusikere fra Færøerne
Personer i Kraks Blå Bog